Extending WordPress with C# Plugins - CodeProject 11,702,130 members (64,869 online)
Last Visit: 31-Dec-99 18:00 Last Update: 27-Aug-15 12:57Refresh1 Bybelskool » 1 Konings 5-7 – Salomo bou die tempel in vervulling van die belofte aan Dawid
Let op hoe Salomo erkenning verleen nie net aan wat sy pa vermag het in die vestiging van die koninkryk nie, maar veral die rol van God daarin uitlig. Die belofte van die Here dat Salomo die tempel sal bou, word nou Salomo se roeping wat hy op uitnemende wyse binne 7 jaar uitvoer (ongeveer 960 vC is bouwerk begin). Beloftes het immers baie keer ook ons samewerking nodig! Let ook op met hoeveel wysheid Salomo die versoek om hout aan koning Hiram van Tirus rig. Salomo het ook ’n uitstekende plan met die houtkappery. Hy span nie net Hiram se mense teen betaling in nie, maar gee sy mense, dws sy dwangarbeiders, skofte om te werk: 1 maand weg met die kappery in Libanon en 2 maande terug by die huis.
Die dwangarbeid sou egter op die lang duur nie deug nie. Die breuk na Salomo se dood met die koningskap van Jerobeam I was veral as gevolg van die dwangarbeid. Interessant is dat volgens 2 Kronieke 2:17﻿ en ﻿18 baie van die arbeiders nie volksgenote was nie. ’n Mens wonder in watter mate dit ook tot spanning aanleiding gegee het.
’n Nuwe belofte word nou ook aan Salomo gemaak (6:11-13) dat God tussen die Israeliete sal woon en hulle nie sal verlaat nie. Let op hoe ’n groot verantwoordelikheid die Here tog ook met die belofte op Salomo lê: “As JY volgens my voorskrifte leef … sal Ek my beloftes nakom teenoor jou.”
Van een kant gesien sou die tempel die godsdiensbeoefening in Israel verenig, en was dit inderdaad die ideaal wat reeds in Deuteronomium uitgespreek is. Van ’n ander kant gesien het die tempel juis in Jerusalem die stad in konflik en kompetisie met die ander heiligdomme in Israel gebring. Die impak daarvan sou lank hierna nog gevoel word.
Salomo skeep ook nie af met die bou van sy paleis nie, maar die fokus bly op die bou van die tempel. Hiram van Tirus was die vakman (verband met die koning – 2 Kron 2:1-16). Soos die skrywers sê, daar is so baie brons gebruik dat dit nie geweeg kon word nie.
Salomo was by net een veldslag betrokke (2 Kron 8:3) en dit nadat hy die tempel gebou het. Die tempel kon net in ’n tyd van rus en vrede gebou word.